Predkladacia správa

Ministerstvo spravodlivosti Slovenskej republiky predkladá na základe bodu C.2. uznesenia vlády Slovenskej republiky č. 546 z 18. septembra 2013 v znení uznesenia vlády Slovenskej republiky č. 540/2018 na rokovanie Legislatívnej rady vlády Slovenskej republiky návrh na ratifikáciu Protokolu č. 16 k Dohovoru o ochrane ľudských práv a základných slobôd.

Dňa 10. júla 2013 bol na 1176. zasadnutí Výboru ministrov Rady Európy v Štrasburgu schválený Protokol č. 16 k Dohovoru o ochrane ľudských práv a základných slobôd (ďalej len „protokol“). Vláda Slovenskej republiky vyslovila súhlas s podpisom protokolu uznesením č. 546 z 18. septembra 2013. Slovenská republika protokol podpísala dňa 2. októbra 2013 v Štrasburgu v deň jeho otvorenia na podpis.

Protokolom sa rozširuje právomoc Európskeho súdu pre ľudské práva (ďalej len „ESĽP“) podávať poradné stanoviská členským štátom Rady Európy, ktoré pristúpia k tomuto protokolu. Článok 1 protokolu stanovuje tri základné kritériá, pri splnení ktorých zo strany dožadujúceho štátu, vydá ESĽP poradné stanovisko. Ide o:

* dobrovoľnú a voliteľnú možnosť relevantných súdov žiadať o poradné stanovisko (fakultatívnosť),
* určenie oprávnených súdov – najvyššie súdy a tribunály tak, ako ich určí vysoká zmluvná strana v súlade s článkom 10 protokolu a
* predmet žiadosti, ktorým môžu byť výlučne zásadné otázky týkajúce sa výkladu alebo uplatňovania práv a slobôd uvedených v dohovore alebo jeho protokoloch.

Štáty, ktoré k protokolu pristúpia, sami určujú konkrétne najvyššie súdy a tribunály, ktoré budú oprávnené obrátiť sa na ESĽP so žiadosťou o poradné stanovisko (článok 10 protokolu). Zároveň je na rozhodnutí týchto súdov, či v konaní, ktoré pred nimi prebieha, využijú možnosť a požiadajú o vydanie poradného stanoviska. Ide teda o dobrovoľnú a voliteľnú možnosť zo strany relevantných súdov.

Poradné stanoviská nie sú záväzné (článok 5 protokolu) a musia byť odôvodnené (článok 4 ods. 1 protokolu). Vydávajú sa v kontexte súdneho dialógu medzi ESĽP a vnútroštátnymi súdmi a tribunálmi. V nadväznosti na to, je to práve dožadujúci súd, ktorý rozhodne, aké účinky prizná poradnému stanovisku v konaní pred ním.

Protokol neumožňuje zmluvným stranám urobiť k nemu výhrady. Články 1 až 5 protokolu predstavujú dodatkové články k dohovoru. Platia iba medzi tými vysokými zmluvnými stranami, ktoré k protokolu pristúpili. Všetky ustanovenia dohovoru ďalej ostávajú v platnosti, nemenia sa a primerane sa vzťahujú aj na tieto články protokolu.

Protokol doposiaľ podpísalo 22 zo 47 členských štátov Rady Európy, vrátane Slovenska. Protokol nadobudol platnosť dňa 1. augusta 2018 po tom, ako ho ratifikovalo 10 štátov Rady Európy. Protokol zatiaľ ratifikovalo 13 členských štátov Rady Európy. Prvé poradné stanovisko vydal ESĽP 10. apríla 2019 na základe žiadosti francúzskeho kasačného súdu.

V zmysle článku 7 ods. 4 Ústavy Slovenskej republiky je protokol prezidentskou „medzinárodnou zmluvou o ľudských právach a základných slobodách“. Pred ratifikáciou tohto medzinárodného zmluvného dokumentu sa preto v súlade s článkom 86 písm. d) Ústavy Slovenskej republiky vyžaduje súhlas Národnej rady Slovenskej republiky. V zmysle článku 7 ods. 5 Ústavy Slovenskej republiky je protokol zároveň medzinárodnou zmluvou, ktorá má prednosť pred zákonmi.

Predloženie návrhu na ratifikáciu protokolu si vyžiadalo prijatie legislatívnych úprav zabezpečujúcich jeho aplikáciu hneď po nadobudnutí účinnosti pre Slovenskú republiku. Išlo o zmeny v procesných kódexoch pre civilné a trestné konanie, ako aj pre správne súdnictvo a konanie pred Ústavným súdom Slovenskej republiky.

Protokol je v súlade s právnym poriadkom Slovenskej republiky, ústavnými zásadami Slovenskej republiky, všeobecnými zásadami medzinárodného práva, ako aj doterajšími medzinárodnými záväzkami Slovenskej republiky.

Materiál má sociálne vplyvy, nemá vplyvy na rozpočet verejnej správy, vplyvy na podnikateľské prostredie, životné prostredie, vplyvy na informatizáciu spoločnosti a vplyvy na služby verejnej správy.

Materiál bol predmetom medzirezortného pripomienkového konania a na rokovanie Legislatívnej rady vlády Slovenskej republiky sa predkladá bez rozporov.